SDP:n entinen puoluesihteeri ja ex-kansanedustaja Mikael Jungner kertoo eronneensa puolueesta.

–Erosin juuri SDP:stä. Tämän alkoholilakikäsittelyn tiimoilta viimein ymmärsin, kuinka erillemme olimme vuosien mittaan kasvaneet. Kauppojen aukiolo, työperäinen maahanmuutto, paperittomien oikeudet, tieliikennekaari, kasvuyrittäjyys... Tämä ei ole enää se puolue, josta aikoinaan innostuin, hän kirjoittaa Facebookissa.

Jungner oli SDP:n puoluesihteeri vuosina 2010-2012 ja kansanedustaja vuosina 2011–2015. Nykyisin hän toimii viestintätoimisto Kreabin toimitusjohtajana.

Eduskunta hyväksyi aikaisemmin tänään ruokakauppojen alkoholijuomien prosenttirajan korotuksen. Kaikki SDP:n kansanedustajat Ville Skinnaria lukuunottamatta äänestivät prosenttirajan nostoa vastaan.

Perjantaina oli kyseessä alkoholilain ensimmäinen käsittely. Eduskunta päättää alkoholilain kokonaisuudistuksen lopullisesta hyväksymisestä tiistaina 19.12. Toisessa käsittelyssä päätetään vain ehdotuksen hyväksymisestä tai hylkäämisestä. Siinä vaiheessa ei siis enää voi tehdä muutoksia lakiesityksen sisältöön.

Jungner sanoo SDP:n olleen "väärällä puolen historiaa".

–Ei luoteta ihmiseen kauppojen aukiolossa, ei alkoholissa, ei varsinkaan ulkomaalaiseen työnhakijaan, eikä erityisen varsinkaan paperittomiin. Miksi demari ei luota, siinä päivän kysymys.

Lue myös:

Nyt se on varmaa: IV-olut tulee ruokakauppaan

Alkoholilaki sai vihreän valon eduskunnalta – Nelosolut tulossa ruokakauppaan

Seurasimme: Alkoholiratkaisu keräsi kansanedustajat ”ennätyksellisesti” eduskuntaan – ”En muista tällaista”

Päivi Räsänen: ”Synkkä ja surullinen päivä Suomen alkoholipoliittisessa historiassa”